J. Počiatek, minister financií SR: (2010-02-02):
Cieľom návrhu zákona je vytvorenie právneho rámca pre racionálnejšie a efektívnejšie fungovanie trhu spotrebiteľských úverov v rámci harmonizovaného vnútorného trhu Spoločenstva. Ide o dôležitú oblasť právnej úpravy, ktorej význam úmerne rastie tomu, ako sa vyvíjajú rôzne nové formy spotrebiteľských úverov a ako rastie zadlženosť domácností. Ťažisko novej právnej úpravy spočíva najmä v spresnení informácií, ktoré má spotrebiteľ získať v rámci reklamy na ponúkaný spotrebiteľský úver pred rozhodnutím o uzavretí zmluvy, a vo vymedzení náležitostí samotnej zmluvy o spotrebiteľskom úvere. Ide teda o údaje, ktoré je veriteľ, príp. sprostredkovateľ povinný poskytnúť, aby sa spotrebiteľ mohol rozhodovať o uzavretí zmluvy na základe dostatočnej znalosti tohto úverového produktu. Novým postupom je povinnosť veriteľa posudzovať úverovú bonitu klienta, čo môže prispieť k obmedzeniu dlhu tých domácností, ktoré by sa mohli ocitnúť v sociálnej núdzi. Ďalšou zásadne novou úpravou zákona je poskytnutie práva spotrebiteľa na odstúpenie od úverovej zmluvy do 14 kalendárnych dní od jej uzavretia. Tento krok nemusí byť spotrebiteľom nijako odôvodnený a veriteľ nesmie voči nemu v tomto prípade uplatniť akúkoľvek sankciu. Návrh zákona vymedzuje predmet úpravy a vymenúva negatívne úvery, ktoré nie sú spotrebiteľským úverom. Ide napr. o úver, ktorého výška je menej ako 100 eur a viac ako 75 000 eur, o úver formou povoleného prečerpania, ktorý sa musí splatiť do jedného mesiaca, o úver bez úroku a bez poplatkov, o úver zabezpečený nehnuteľnosťou, ktorých lehota splatnosti je viac ako 10 rokov. Do rozsahu pôsobnosti návrhu zákona nemali patriť ani úvery, ktorých účelom je financovanie a nadobudnutie alebo zachovanie vlastníckych práv k pozemku alebo existujúcej či projektovanej stavbe. Návrh zákona ďalej upravuje prístup k databázam údajov o spotrebiteľoch, ktoré sú potrebné na posúdenie schopnosti spotrebiteľa splácať spotrebiteľský úver v prípade cezhraničného úveru, na nediskriminačnom princípe. Ďalej, upravuje náležitosti zmluvy o spotrebiteľskom úvere, podmienky predčasného splatenia, výpočet ročnej percentuálnej miery nákladov, problematiku registrácie veriteľov, určité povinnosti sprostredkovateľov úveru vo vzťahu k spotrebiteľom, problematiku kontroly a sankcií veriteľov za nedodržiavanie ustanovení návrhu tohto zákona a ďalšie. Súčasťou návrhu zákona sú jednak zrušovacie ustanovenia doterajšej právnej úpravy, jednak zmeny niektorých právnych predpisov, ktoré sú potrebné pre úplnú a účinnú transpozíciu smernice a vytvorenie podmienok pre uplatňovanie nového zákona v praxi, a jednak ďalšie návrhy noviel zákonov, ktoré boli prerokované dňa 8. decembra 2009 v Legislatívnej rade vlády Slovenskej republiky v rámci prerokovania návrhu zákona o ochrane finančného spotrebiteľa a o zmene a doplnení niektorých zákonov a kde Legislatívna rada vlády odporučila zvážiť ich vyňatie. Úpravou zákona o bankách sa o. i. zavádza tzv. základný bankový produkt. Základným bankovým produktom sa na účely zákona o bankách rozumie bankový produkt obsahujúci zriadenie a zrušenie bežného účtu vedeného v mene euro, vykonávanie platobných operácií, t. j. vkladov, výberov a prevodov finančných prostriedkov, vydanie medzinárodnej debetnej platobnej karty, zriadenie internet bankingu alebo inej platobnej aplikácie elektronického bankovníctva. Zároveň sa ustanovuje banke alebo pobočke zahraničnej banky tento bankový produkt poskytnúť za stanovených podmienok, t. j. spotrebiteľ musí podať žiadosť o takýto balíček, banka alebo pobočka zahraničnej banky zriadia bežný účet spotrebiteľovi a poskytnú mu takéto bankové služby v rámci svojho podnikania. Cieľom tohto návrhu v zákone o bankách je zabezpečiť spotrebiteľom prístup k bežnému účtu a k základným bankovým službám s dôrazom na lepšiu porovnateľnosť a sprehľadnenie poskytovania bankových služieb, ako aj poplatkovej politiky bánk. Súčasne sa predloženým návrhom podporuje využívanie bezhotovostného platobného styku. Účinnosť zákona sa navrhuje od 1. júna 2010 okrem ustanovení čl. I a čl. III bodov 2 a 4, čl. VI a VIII, ktoré nadobúdajú účinnosť 11. júna 2010. Účinnosť 11. júna 2010 článku I, ktorý je prebratím smernice, vyplýva z článku 27 smernice. Zároveň rovnaká účinnosť sa navrhuje úpravám v zákonoch, ktoré bezprostredne na túto transpozíciu nadväzujú. A to sú navrhované relevantné ustanovenia živnostenského zákona, navrhované úpravy zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov, ako aj navrhované úpravy v zákone č. 266/2005 Z. z. o ochrane spotrebiteľa pri finančných službách na diaľku a o zmene a doplnení niektorých zákonov v znení neskorších predpisov. Prijatím predloženého návrhu zákona o spotrebiteľských úveroch a o zmene a doplnení niektorých zákonov sa nepredpokladá negatívny dopad na rozpočet obcí či vyšších územných celkov a ani na ostatné rozpočty patriace do okruhu verejných rozpočtov. Ďakujem za slovo, skončil som.